Meta kien daqsxejn ta' tfajjel, David Pace kien jaffaxxina ruħu bi stejjer ta' avvenimenti sopranaturali jew ekstraterrestri. Iżda din l-imħabba ma kinitx waħda għamja, tant li llum Pace jiddeskrivi lilu nnifsu bħala persuna xettika. Isostni li dak kollu li nqisu bħala sopranatural għandu spjegazzjoni xjentifika, anke jekk din għadna ma fhimniex x'inhi. Għoxrin sena wara li ppubblika l-ktieb UFOs Fuq il-Gżejjer Maltin, illum Pace wasal biex jippubblika ktieb ieħor dwar il-ġrajjiet 'strambi' li ltaqa' magħhom u l-ispjegazzjoni xjentifika li sab għalihom, biex dak li kien jidher bħala sopranaturali fil-fatt kien għalkollox naturali. Pace jitkellem ma' din il-gazzetta dwar l-esperjenzi tiegħu mal-'paranormal'. Bejn l-istejjer u l-fatti Dwar it-twelid tal-interess tiegħu fil-paranormali, David Pace jispjega kif dawn it-temi bdew juruh li d-dinja kienet ferm aktar interessanti milli qatt ħaseb. Kien iffissat fuq il-kotba ta' Erick von Daniken, li fost oħrajn kien jgħid li l-aljeni kienu l-id moħbija wara l-bini tat-tempji neolitiċi f'Malta. Ġara iżda li, peress li kien jaqra kulma jsib, iltaqa' wkoll ma' kotba li kienu jikkritikaw it-teoriji ta' von Daniken. "Dan kien punt importanti għalija għax ma' kull ktieb tal-paranormal li naqra, kont naqra ieħor li jmerih, u bdejt insib li dawk il-kotba xjentifiċi li jmeruhom kienu ferm aktar fattwali u jitwemmnu," jirrakkonta Pace. "Niftakar li ta' 13-il sena kont diġà bdejt naqra kulma nsib fuq is-suġġett u fuq ix-xjenza, u bdejt niskopri li jgħidu affarijiet differenti. Filwaqt li dawk li jaħilfu bil-paranormal kienu jibbażaw kollox fuq stejjer, leġġendi u ġrajjiet individwali, ix-xjentisti kienu jibbażaw kollox fuq il-metodu xjentifiku u fuq il-fatti." Minn hawn ħass li seta' juża l-metodu xjentifiku biex jagħmel l-investigazzjonijiet tiegħu tal-paranormal, u fil-fatt beda jiġbor tagħrif lokali dwar dehriet ta' UFOs, iħirsa u spirti. "Ħafna minn dawn il-ġrajjiet u l-mod kif irnexxieli nuri li kellhom spjegazzjoni xjentifika u mhux paranormali qed niktibhom fi ktieb li nispera li nlestih sas-sena d-dieħla." Dejjem sab spjegazzjoni naturali Pace jgħid li matul is-snin mar jinvestiga diversi djar, ċimiterji u postijiet li suppost fihom kienu jidhru manifestazzjonijiet sopranaturali. "Nista' ngħid li qatt ma esperjenzajt xejn ta' barra minn hawn." Fi wħud mid-djar fejn in-nies kienu jgħidu li l-ħin kollu jisimgħu l-ilħna, l-għajjat u l-istorbju, hu ma kien jisma' xejn. Ħa wkoll reġistrazzjonijiet matul il-lejl iżda qatt ma nstema' xejn speċjali. "Dan ma jfissirx li ma kienx hemm każijiet strambi, iżda dawn dejjem irnexxieli nsib spjegazzjoni għalihom." Każ partikolari kien dak ta' ħanut tal-affarijiet taċ-ċeramika u l-ħġieġ. Sidt il-ħanut kienet imħassba għax ġieli kienu jisplodu bla spjegazzjoni. Sa ġabet qassis biex ibirkilha l-ħanut għax qalulha li seta' 'seħitha' xi ħadd. "Jien mort bit-tir li nsib kawża tagħmel sens," jgħid Pace. "Qattajt xi ħin fil-ħanut u ma ġara xejn, u nnotajt li s-sid kellha tifel ta' xi ħames snin bilqiegħda fuq siġġu żgħir f'rokna tal-ħanut jilgħab b'xi ġugarelli. Kellimnt lil missieru u għedtlu biex naħbu kamera xi mkien għal xi ftit sigħat u naraw jekk naqbdux xi ħaġa." Meta l-għada raw il-filmati nnutaw lit-tifel iħares 'il fuq u jagħmel moviment b'subajgħ meta fil-pront instema' t-tkissir. Il-missier mill-ewwel induna li t-tifel kien tefa' xi ħaġa li kissret figurin taċ-ċeramika, u meta kellmu induna li dan kien sablu ċ-ċomb tal-iskrataċ tas-senter u kien qed iwaddabhom lejn ic-ċeramika. Peress li ċ-ċomb ma kienx kbir u kien hemm tapit fil-ħanut, ma kienx jibqa' traċċa tiegħu. Esperjenza kerha ġegħlitu jerġa' jemmen fis-sopranatural...għal ftit sekondi Pace jisħaq li wħud min-nies li jgħidu li jesperjenzaw il-paranormal u jaraw l-erwieħ jew il-UFOs mhux dejjem ikunu totalment f'sikkithom. Ħafna nies ikollhom alluċinazzjonijiet u diversi ħsejjes bħall-infrasound li ma nisimgħuhx u jikkawża sintomi li nassoċċjawhom mad-dehriet tal-iħirsa, bħall-bard, tfesfis fil-widnejn qisu qed ikellimna xi ħadd u anke sens li qed imissna xi ħadd. Fil-fatt, minn dan kollu ma jkun hemm xejn. Ikunu qed jiġu stimulati partijiet mill-moħħ li mhux soltu jiġu stimulati. Dan Pace jafu tajjeb, għax għadda minn esperjenza simili huwa stess. "Niftakar kont inbati mis-sinusite u mniffsejja dejjem jinstaddu. Darba mort norqod u wara xi ftit sigħat ħassejtni nqum għax smajt qishom passi ta' xi ħadd dieħel fil-kamra," jirrakonta Pace. Naturalment, inħasad, għax kien jaf li ma kien hemm ħadd iktar fid-dar. "Ittantajt indawwar għonqi u niċċaqlaq u ma stajtx. Ħassejtni paralizzat. Il-passi baqgħu resqin lejja u ħassejt in-naħa tas-sodda l-vojta tingħafas 'l isfel. Xi ħadd kien tiela' ħdejja. Imbagħad ħassejt xi ħadd jirrombla għal fuqi u minkejja li kelli għajnejja miftuħin ma stajtx narah. Ħassejt biss in-nifs tiegħu jonfoħ f'wiċċi u għall-ewwel twerwirt!" B'xorti tajba iżda ftakar f'artiklu xjentifiku dwar kif il-problemi bin-nifs jistgħu jagħtu lok għall-viżjonijiet, fejn persuna taħseb li qed tiġi attakkata jew misruqa minn xi ħadd filwaqt li hi tibqa' paralizzata. Dan jiġri minħabba nuqqas ta' ossiġnu fil-moħħ, li jnaqqas l-attività tal-moħħ biex ikun jista' jkampa, u fl-istess ħin jerħi kimiki li jistgħu jikkawżaw l-alluċinazzjonijiet. Bl-Ingliż isejħulha the old hag syndrome u bil-Malti għandna isem għaliha wkoll: il-ħaddiela. "Dak il-ħin, kif ftakart f'dak li qrajt u rajt li kien hemm spjegazzjoni għal dak li kien qed jiġrili, ikkalmajt u wara xi għaxar minuti rnexxieli nqum u kollox reġa' ġie għan-normal," jgħid Pace. L-allegazzjonijiet tal-paranormal: sfruttament ta' min hu vulnerabbli "Il-paranormal ma jeżistix għax xi ħadd jiġi jgħidilna li xi ħadd qal lil oħt il-mara tiegħu li l-kuġina t'ommu rat ħares, u li dan qed jagħtiha l-flus," jgħid Pace. Jisħaq li n-nies jgħidu ħafna affarijiet u hawn ħafna li, meta jisimgħu xi ħaġa, ħallihom iżejnuha ħalli jagħmluha aktar attraenti. "Niftakar każ ta' raġel xiħ li qalli li kien qed jattakkah Beelzebul – wieħed mix-xjaten, u sibt li kellu bejt naħal ta' taħt l-art fil-kamra tal-ikel tiegħu!" Mistoqsi jekk jemminx li teżisti spjegazzjoni xjentifika għal dak kollu li llum insejħulu paranormal, anke jekk din l-ispjegazzjoni għadna ma sibnihiex, Pace jafferma din il-konvinzjoni, li bnieha wara r-riċerka li għamel u l-esperjenzi li kellu. "Dejjem ninsew li, sa ftit mijiet ta' snin ilu, il-maġġoranza tan-nies kienu jaħsbu li jimirdu minħabba l-ispirti l-ħżiena, iżda l-avvanz tax-xjenza wriena li dan mhux minnu u l-iżvilupp tat-teorija tal-mikrobi spjegat b'mod komplet għalfejn nimirdu." Iżid jgħid li aktar qabel, eluf ta' snin ilu, kienu jaħsbu li l-vulkani u t-terremoti huma riżultat ta' allat li jgħixu taħt l-art u l-ħin kollu jiġġieldu, iżda llum nafu eżatt għalfejn dawn il-fenomeni jseħħu. "Ix-xjenza spjegat ħafna affarijiet u, minkejja li ma spjegatx kollox, xorta tibqa' l-aktar għodda importanti li biha nistgħu ninvestigaw id-dinja ta' madwarna," isostni Pace. Huwa jtemm jgħid li ħafna min-nies li jridu jikkonvinċuna li l-paranormal jeżisti jagħmlu dan għax jafu li jistgħu jaqilgħu kemxa tajba minn fuq dar in-nies, fejn jippruvaw jgħixu u jisfruttaw l-insikurezza u l-inkwiet ta' nies vulnerabbli. "Għalija l-agħar ħaġa li jista' jagħmel bniedem huwa li jipprova jaqla' l-flus minn fuq il-problemi tan-nies meta jaf li m'għandu xejn x'joffrilhom ħlief gideb u invenzjonijiet. Dan mhu xejn ħlief serq minn nies vulnerabbli u jiena minn dejjem stmerrejtu; għalhekk bqajt ninvestiga l-paranormal."